Oficialusis leidinys L 327 , 13/11/1992 p. 0001 - 0002

specialusis leidimas suomių kalba: skyrius 3 tomas 45 p. 0177

specialusis leidimas švedų kalba: skyrius 3 tomas 45 p. 0177



Tarybos reglamentas (EEB) Nr. 3279/92 1992 m. lapkričio 9 d. iš dalies keičiantis Reglamentą (EEB) Nr. 1601/91, nustatantį bendrąsias aromatintų vynų, aromatintų vyno gėrimų ir aromatintų vyno kokteilių apibrėžimo, aprašymo ir pateikimo taisykles EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 43 ir 100a straipsnius, atsižvelgdama į Komisijos pasiūlymą [1], bendradarbiaudama su Europos Parlamentu [2], atsižvelgdama į Ekonomikos ir socialinių reikalų komiteto nuomonę [3], kadangi turėtų būti uždrausta naudoti švino turinčias kapsules ir foliją talpyklų, kuriose į rinką išleidžiami aromatinti vynai, aromatinti vyno gėrimai ir aromatinti vyno kokteiliai, uždarymo įtaisams apgaubti, siekiant išvengti užteršimo pavojaus joms atsitiktinai susilietus su tais produktais ir aplinkos taršos atliekomis, kuriose būtų tokių švino turinčių kapsulių ir folijos; tačiau kadangi tokių kapsulių ir folijos gamintojams ir naudotojams turėtų būti skirta laiko prisitaikyti tokį draudimą taikant tik nuo 1993 m. sausio 1 d.; kadangi taip pat būtina leisti realizuoti produktus, kurie iki pirmiau nurodytos datos jau buvo išpilstyti į butelius su uždarikliais, apgaubtais švino turinčiomis kapsulėmis ir folija, kol jų atsargos bus suvartotos; kadangi siekiant tinkamiau atsižvelgti į tradicinius gamybos metodus tikslinga šiek tiek pakoreguoti kai kuriuos aromatintų vyno gėrimų apibrėžimus; kadangi dėl to Reglamentas (EEB) Nr. 1601/91 [4] turėtų būti iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 1601/91 iš dalies keičiamas taip: 1) 2 straipsnio 3 dalies a punkto pirmoji pastraipa pakeičiama taip: "a) gėrimas, pagamintas iš vyno: Sangria: - aromatintas natūraliais citrusinių vaisių ekstraktais ir esencijomis, - įmaišant ar neįmaišant šių vaisių sulčių, - gali būti: - įdėta prieskonių, - saldintas, - gazuojamas anglies dvideginiu, kurio etilo alkoholio koncentracija yra mažesnė kaip 12 % tūrio."; 2) 2 straipsnio 3 dalies e punktas pakeičiamas taip: "e) Kalte Ente: aromatintas vyno gėrimas, gaminamas sumaišant vyną, pusiau putojantį vyną ir pusiau putojantį vyną su putojančiu vynu ar su anglies dvideginiu gazuotu putojančiu vynu, ir įdedant natūralių citrinos medžiagų ar ekstraktų, kurių skonis turi vyrauti. Putojančio vyno arba anglies dvideginiu gazuoto putojančio vyno kiekis gatavame produkte turi sudaryti ne mažiau kaip 25 %;" 3) 8 straipsnis papildomas tokia dalimi: "4a. Nuo 1993 m. sausio 1 d. į butelius išpilstytų produktų, kuriems taikomas šis reglamentas, negalima laikyti pardavimui arba pateikti į rinką talpyklose su uždarymo įtaisais, apgaubtais švino turinčiomis kapsulėmis ar folija. Tačiau produktus, išpilstytus į tokius butelius iki nurodytos datos, leidžiama realizuoti tol, kol pasibaigs jų atsargos." 2 straipsnis Šis reglamentas įsigalioja trečią dieną po jo paskelbimo leidinyje Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1992 m. lapkričio 9 d. Tarybos vardu Pirmininkas D. Hurd [1] OL C 69, 1992 3 18, p. 11. [2] OL C 241, 1992 9 21, p. 97 ir 1992 m. spalio 28 d. Sprendimas (dar nepaskelbtas Oficialiajame leidinyje). [3] OL C 169, 1992 7 6, p. 1. [4] OL L 149, 1991 6 14, p. 1. --------------------------------------------------